UV-taalbeleid dalk weer in die hof | Maroela Media
UV-taalbeleid dalk weer in die hof
Solidariteit en AfriForum se regspan het Vrydag aansoek gedoen by die konstitusionele hof om verlof om te appelleer teen die hoogste hof van appèl se uitspraak oor die taalbeleid van die Universiteit van die Vrystaat (UV).
Die instellings vra die hof om die UV se besluit om 'n nuwe taalbeleid te aanvaar, tersyde te stel.
Hierdie aansoek volg ná die uitspraak van die appèlhof op 28 Maart 2017 ten gunste van die UV se nuut aanvaarde taalbeleid waarvolgens Engels met infasering vanaf 2017 ten koste van Afrikaans die enigste primêre taal van onderrig word.
Teen die agtergrond van die grondwetlike opdrag om diversiteit (insluitende taalkundige diversiteit) te bevorder, asook die verskanste reg tot onderrig in 'n taal van keuse wat redelikerwys uitvoerbaar is, argumenteer Solidariteit en AfriForum dat die UV-raad nie integrasie in klasverband en transformasie van die universiteit kan bereik deur Afrikaanse onderrig te skrap nie.
In sy uitspraak het die appèlhof toegegee dat die erosie van die posisie van Afrikaans as taal van onderrig 'n regmatige bron van kommer is en dat verskille oor die taalbeleid van die universiteit tot ingewikkelde grondwetlike vrae aanleiding gee. Solidariteit en AfriForum meen dat hierdie standpunte ruimte skep vir sukses met die aansoek om appèl tot die konstitusionele hof. Die twee instellings se regspan is gereed om ten gunste van die reg van Afrikaanssprekende studente op Afrikaanse onderrig in dié hof te argumenteer. Daar word gretig op die konstitusionele hof se besluit gewag.